2. ΒΑΣΙΛΙΚΟΝ ΔΙΑΤΑΓΜΑ της 30 Μαρτ./26 Ιουν. 1951 (ΦΕΚ Α΄  187) Περί υποχρεωτικών μαθημάτων των φοιτητών του παρά τω Πανεπιστημίω Θεσ/νίκης Ινστιτούτου ξένων γλωσσών και φιλολογιών ως προς την Αγγλικήν γλώσσαν και φιλολογίαν και περί των εισιτηρίων, κατατακτηρίων, τμηματικών και πτυχιακών εξετάσεων αυτών.  Έχοντες υπ’ όψιν το άρθρ. 7 του Νόμ. 5139/31 «περί ιδρύσεως Ινστιτούτου ξένων γλωσσών και φιλολογιών παρά τω Πανεπιστημίω Θεσαλονίκης» προτάσει του Ημετέρου επί της Εθνικής Παιδείας και Θρησκευμάτων Υπουργού στηριζομένη εις την γνώμην της Φιλοσοφικής Σχολής του Πανεπιστημίου Θεσσαλονίκης και εις σύμφωνον γνώμην του Συμβουλίου της Επικρατείας διατυπωθείσαν δια της υπ’ αριθ. 175/1951 πράξεως αυτού, απεφασίσαμεν και διατάσσομεν: Άρθρ.1-2.(Αντικατεστάθησαν δια των διατάξεων της κατωτ. αποφάσεως Υπ. Παιδείας 135255/1965). Άρθρ.3.-Οι ανωτέρω αριθμοί των ωρών της καθ’ εβδομάδα διδασκαλίας δύνανται να αυξομειώνται αποφάσει της Φιλοσοφικής Σχολής μετά πρότασιν του συλλόγου των καθηγητών των διδασκόντων εις το Ινστιτούτον. Άρθρ.4.-Αι εξετάσεις εις το Ινστιτούτον ξένων γλωσσών και φιλολογιών δια την Αγγλικήν γλώσσαν και Φιλολογίαν είναι εισιτήριοι, κατατακτήριοι, τμηματικαί και πτυχιακαί.  Α΄ Εισιτήριοι Κατά τας εισιτηρίους εξετάσεις τα εξεταζόμενα μαθήματα είναι: 1)Έκθεσις ιδεών, 2)Αρχαία Ελληνικά, 3)Ιστορία. Αι εξετάσεις αύται ενεργούνται καθ’ ον τρόπον και χρόνον και αι των λοιπών Πανεπιστημιακών Σχολών. Ο αριθμός των εισακτέων καθορίζεται εκάστοτε καθ’ ον τρόπον καθορίζεται ούτος και δια την Φιλοσοφικήν Σχολήν. Β΄ Κατατακτήριοι Μετά την εισιτήριον δοκιμασίαν οι εκ των επιτυχόντων απόφοιτοι αγγλικών ή αμερικανικών κολλεγίων ή άλλως έχοντες γνώσεις της αγγλικής γλώσσης δύνανται τη αιτήσει των να υποστώσι κατατακτήριον δοκιμασίαν εις τα αγγλικά και γαλλικά.  Οι επιτυγχάνοντες εις αυτήν κατατάσσονται και εγγράφονται εις το δεύτερον έτος φοιτήσεως. Γ΄-Δ΄. Τμηματικαί-Πτυχιακαί (Βλ. ήδη κατωτ. αποφ. Υπ. Παιδείας 67362/1966) Ως προς την βαθμολογίαν, τα εξέταστρα και τα λοιπά σχετικά ισχύουν αι εκάστοτε δια την Φιλοσοφικήν Σχολήν του Παν/μίου ισχύουσαι διατάξεις. Εις τον αυτόν επί της Εθνικής Παιδείας και Θρησκευμάτων Υφυπουργόν ανατίθεμεν την δημοσίευσιν και εκτέλεσιν του παρόντος Δ/τος.  